CELEX: 32018R0047
Language: lv
Date: 2017-10-30 00:00:00
Title: Komisijas Deleģētā regula (ES) 2018/47 (2017. gada 30. oktobris), ar kuru, atkāpjoties no Padomes Regulas (EK) Nr. 2187/2005, atļauj Baltijas jūras zvejniecībās izmantot alternatīvus T90 tipa traļus

12.1.2018   
            
            
               LV
            
            
               Eiropas Savienības Oficiālais Vēstnesis
            
            
               L 7/21
            
         KOMISIJAS DELEĢĒTĀ REGULA (ES) 2018/47
   (2017. gada 30. oktobris),
   ar kuru, atkāpjoties no Padomes Regulas (EK) Nr. 2187/2005, atļauj Baltijas jūras zvejniecībās izmantot alternatīvus T90 tipa traļus
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2016. gada 6. jūlija Regulu (ES) 2016/1139, ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto, un ar kuru groza Padomes Regulu (EK) Nr. 2187/2005 un atceļ Padomes Regulu (EK) Nr. 1098/2007 (1), un jo īpaši tās 8. pantu,
   tā kā:
   
               (1)
            
            
               Eiropas Parlamenta un Padomes Regulas (ES) Nr. 1380/2013 (2) mērķis ir, ieviešot izkraušanas pienākumu attiecībā uz to sugu nozveju, kurām ir noteikti nozvejas limiti, pakāpeniski izskaust izmetumus visās Savienības zvejniecībās. Izmetumu pakāpeniskās izskaušanas pasākumus var iekļaut daudzgadu plānos.
            
         
               (2)
            
            
               Ar Regulu (ES) 2016/1139 ir izveidots daudzgadu plāns mencas, reņģes un brētliņas krājumiem Baltijas jūrā un zvejniecībām, kas šos krājumus izmanto. Tas paredz arī tehniskos pasākumus, kuri Komisijai jāpieņem, lai palīdzētu sasniegt minētā daudzgadu plāna mērķus. Konkrēti Komisija var pieņemt deleģētos aktus attiecībā uz zvejas rīku pārveidojumiem, kas paredzēti, lai nodrošinātu vai uzlabotu selektivitāti, samazinātu nevēlamas nozvejas vai līdz minimumam samazinātu nelabvēlīgo ietekmi uz ekosistēmu.
            
         
               (3)
            
            
               Padomes Regula (EK) Nr. 2187/2005 (3) nosaka tehniskos saglabāšanas pasākumus attiecībā uz Baltijas jūras zvejas resursu ieguvi un izkraušanu. Konkrēti regula nosaka linuma acs izmēra diapazonus un citas specifikācijas, tostarp zvejas rīkus, ar kādiem katru mērķsugu Baltijas jūrā ir pieļaujams zvejot.
            
         
               (4)
            
            
               Dānija, Vācija, Igaunija, Latvija, Lietuva, Polija, Somija un Zviedrija ir tiešā veidā ieinteresētas Baltijas jūras zvejniecību pārvaldībā. Minētās dalībvalstis pēc apspriešanās ar Baltijas jūras konsultatīvo padomi ir iesniegušas Komisijai kopīgu ieteikumu (4). Ieteikumā norādīts, ka attiecībā uz Regulā (EK) Nr. 2187/2005 definētajiem pašreizējiem T90 tipa traļiem daži āmja raksturlielumu specifikācijas pārveidojumi uzlabos selektivitāti un samazinās nevēlamas mencu nozvejas. Zivsaimniecības zinātnes, tehnikas un ekonomikas komitejas (ZZTEK) zinātniskais pienesums šo norādījumu apstiprina.
            
         
               (5)
            
            
               Kopīgajā ieteikumā ierosinātie pasākumi – līdztekus Regulā (EK) Nr. 2187/2005 definētajiem T90 tipa traļiem izmantot alternatīvus T90 tipa traļus – palīdz tuvināt ar Regulu (ES) 2016/1139 izveidotā daudzgadu plāna mērķus. Tāpēc atbilstoši Regulas (ES) Nr. 1380/2013 18. panta 3. punktam šie pasākumi būtu jāpieņem,
            
         IR PIEŅĒMUSI ŠO REGULU.
   1. pants
   Priekšmets
   Šī regula atļauj dažās Baltijas jūras zvejniecībās izmantot T90 tipa traļus, kuru specifikācijas atšķiras no Regulā (EK) Nr. 2187/2005 noteiktajām specifikācijām.
   2. pants
   Darbības joma
   Šo regulu piemēro Savienības zvejas kuģiem, kuri darbojas Baltijas jūras zvejniecībās, kas minētas Regulas (ES) 2016/1139 1. pantā.
   3. pants
   Definīcijas
   Šajā regulā piemēro šādas definīcijas:
   
               a)
            
            
               “T90 tipa traļi” ir traļi, dāņu vadi un tiem līdzīgi zvejas rīki, kuru āmis un pagarinājuma daļa ir izgatavota no rombveida linuma acu mezglota standartlinuma, kas pagriezts par 90° tā, lai galvenais linuma auklas vijuma virziens būtu paralēls vilkšanas virzienam;
            
         
               b)
            
            
               “attiecīgās dalībvalstis” ir Dānija, Vācija, Igaunija, Latvija, Lietuva, Polija, Somija un Zviedrija.
            
         4. pants
   Alternatīvas T90 tipa traļa āmja specifikācijas
   1.   Atkāpjoties no Regulas (EK) Nr. 2187/2005 II pielikuma, ir atļauts izmantot T90 tipa traļus, kuru āmis atbilst šādām specifikācijām:
   
               a)
            
            
               atkāpjoties no II pielikuma 2. zemsvītras piezīmes un no minētā pielikuma 2. papildinājuma b) punkta, āmja linuma acs izmērs ir vismaz 115 mm;
            
         
               b)
            
            
               atkāpjoties no minētā pielikuma 2. papildinājuma e) punkta, linuma acu skaits jebkurā āmja (sensu strictu) un pagarinājuma apkārtmēra vietā, izņemot savienojuma vietas un šuves, ir aptuveni 80;
            
         
               c)
            
            
               āmja garums ir vismaz 9 m.
            
         2.   Āmis atbilst visām pārējām minētā pielikuma 2. papildinājuma specifikācijām.
   5. pants
   Nozveju reģistrēšana
   Attiecīgās dalībvalstis nodrošina to, ka ar 4. pantā aprakstīto zvejas rīku gūtās nozvejas reģistrē atsevišķi no nozvejām, kuras gūtas ar pārējiem zvejas rīkiem.
   6. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2017. gada 30. oktobrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 191, 15.7.2016., 1. lpp.
   
   
      (2)  Eiropas Parlamenta un Padomes 2013. gada 11. decembra Regula (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).
   
      (3)  Padomes 2005. gada 21. decembra Regula (EK) Nr. 2187/2005, ar ko nosaka tehniskus pasākumus zvejas resursu saglabāšanai Baltijas jūrā, Beltos un Zunda šaurumā un ar ko groza Regulu (EK) Nr. 1434/98, un ar ko atceļ Regulu (EK) Nr. 88/98 (OV L 349, 31.12.2005., 1. lpp.).
   
      (4)  Augsta līmeņa grupas BALTFISH kopīgais ieteikums. Tehniskie pasākumi ICES 22.–32. apakšapgabalā (Baltijas jūra): alternatīvs T90 āmis.